b'\n_START_ARTICLE_\nSerket\n_START_SECTION_\nSkorpiongudinne\n_START_PARAGRAPH_\nStikk fra skorpioner f\xc3\xb8rer til lammelse og Serkets navn henspiller p\xc3\xa5 dette da det har betydningen \xc2\xab(hun som) strammer strupen\xc2\xbb, men hennes navn kan ogs\xc3\xa5 bli lest som \xc2\xab(hun som) f\xc3\xa5r strupen til \xc3\xa5 puste\xc2\xbb. Hun var s\xc3\xa5ledes assosiert med giftens d\xc3\xb8delige og helsebringevirkninger. Hun hadde makt over skorpioner til \xc3\xa5 f\xc3\xa5 dem til \xc3\xa5 bite, men ogs\xc3\xa5 den som kunne helbrede skorpionstikk og effektene fra annen gift som slangebitt._NEWLINE_I kunstneriske framstillinger ble Serket vist som en skorpion, et symbol som er funnet p\xc3\xa5 de eldste objekter i tidlige kulturer som Naqada III, den siste faste i Naqadakulturen. Hun kunne ogs\xc3\xa5 bli framstilt som en kvinne med en skorpion p\xc3\xa5 hodet. Selv om hun tilsynelatende ikke hadde egne templer, hadde hun en betydelige mengde av prester i mange samfunn. De aller farligste skorpionarter finnes i Nord-Afrika, og dets stikk kan drepe sin ofre. Serket var s\xc3\xa5ledes betraktet som en meget viktig gudinne, og ble tidvis betraktet som beskytter av faraoene. Hennes n\xc3\xa6re tilknytning til de eldste herskerne antyder at var deres beskytter, s\xc3\xa6rskilt de f\xc3\xb8rdynastiske herskerne med navn som Skorpion I og Skorpion II. Hva de egentlig hette er ukjent, navnene er moderne, etablert fra deres totemsymboler._NEWLINE_Som en beskytter mot gift og slangebitt ble Serket ofte forst\xc3\xa5tt som en beskytter av andre guddommer mot den onde slangeguden Apep, tidvis avbildet som vokter mens Apep ble fanget.\n_START_SECTION_\nD\xc3\xb8dsgudinne\n_START_PARAGRAPH_\nForbindelsen til gift og d\xc3\xb8d f\xc3\xb8rte til at Serket ogs\xc3\xa5 ble betraktet som en beskytter av de d\xc3\xb8de, s\xc3\xa6rskilt assosiert med slangegift og v\xc3\xa6ske som f\xc3\xb8rte til lammelse. Hun ble en s\xc3\xa6rskilt skytsgudinne for teltene til balsamererne, og de kanopiske krukker assosiert med slangegift, krukken med innvoller, som senere ble gjort til en egen guddom i form av Kebehsenuf, en av Horus\xe2\x80\x99 fire s\xc3\xb8nner, og da forklart som at Serket var mor til, enten med Heru-pa-khered (Horus den yngre) eller Her-ur (Horus den eldre). Som vokter av den ene av de fire kanopiske krukker fikk Serket en sterk tilknytning til Isis, Nefthys og Neith, som alle hadde tilsvarende funksjoner. Til sist i senere egyptisk historie, som hadde en utvikling over tusenvis av \xc3\xa5r, og med en gudeverden som utviklet seg mot en sammensmeltning av mange guddommer, begynte Serket \xc3\xa5 bli identifisert og absorbert med Isis. De delte mange billedframstillinger og slektskap, og til sist ble Serket sagt \xc3\xa5 v\xc3\xa6re kun et aspekt av Isis da denne gudinnens kult ble dominerende._NEWLINE_De ble framstilt amuletter med hennes navn som ble benyttet av folk for \xc3\xa5 beskytte seg mot skorpionbitt eller for \xc3\xa5 hjelpe dem \xc3\xa5 puste om de ble bitt. Hun er i dag best kjent for en gullstatue (se bilde) og en kanopiske krukke av alabast fra graven til Tutankhamon (KV 62). Statuen er en av fire lignende kvinnestatuer, alle skytsgudinner, som alle ser like ut med lang, plissert drakt og pungparykk. De skiller seg fra hverandre med de emblemet de har p\xc3\xa5 hodene og som identifiserer dem. I Serkets tilfelle en stilisert skorpion.'